Ego Artaldus Albus vicecomes notum facio tam presentibus quam futuris, quod pro remissione peccatorum meorum et maxime malorum que feci ecclesie Cluniacensi et rebus ad eandem ecclesiam pertinentibus, et pro salute anime mee et antecessorum et successorum meorum, reliqui et remisi, et dedi Deo et beato Petro Cluniacensi, et domno Teobaudo, venerabili abbati, custodiam de Amberta, quam quere[la]bam, et omnem querelam quam habebam vel habere poteram juste vel injuste in toto honore de Amberta, usque ad aquam de Cangiaco, que dicitur Tessona, ita ut ego et omnes heredes et successores mei simus excommunicati, si super hoc ullam ulterius ecclesie de Amberta suscitaverimus litem vel querelam; in villa de Torziaco, quam meis malis exactionibus et indebitis consuetudinibus oppresseram et fere ad nichilum redegeram, fateor me nichil juris, nichil proprietatis umquam habuisse, sed nec aliquis meorum umquam in ea aliquid juris habuit. In parrochia vero ejusdem ville habeo sexdecim cartas avene et unam cartam ordei rasam de consuetudine, et illas solummodo retinui mihi; in terra Chantrein, unam cartam avene; in terra Vasta, unam cartam avene; in terra Engeloart, tres cartas avene; in terra Dalfin, unam cartam avene; in la penderia de la Sala, unam cartam avene; al Perum, in una vercheria de Stephano presbitero, unam eminam avene; de Chansolela, unam cartam ordei rasam et tres gallos. In la penderia de Chaseles, unam cartam avene; Aus Chers, in una vercheria, unam cartam avene; in la Gota Alros, unam cartam avene; in Petra Mossua, unam cartam avene; in terra Sibiler, unam cartam avene; in terra Dalcoz, unam cartam avene; au Perez de Gotamoner, unam cartam avene; in terra de Masiliis, sex denarios; in tota terra decani de Torziaco, nichil amplius habeo juris vel consuetudinis. Capellanos, prepositos, et homines de Amberta, ubicunque sint, numquam manutenebo nec faciam manuteneri ab aliquo contra priorem. Homines mei, qui tenent de ecclesia quodcumque tenementum, sive sit terra, vel possessio alia, si forefecerint priori aut ecclesie, venient ad curiam prioris et respondebunt de facto, et in ipsa curia jus facient. Ego Artaldus, vicecomes, hoc feci apud Ambertam, et me hec omnia fideliter servaturum firmavi et tactis sacrosanctis euvangeliis propria manu juravi, in presentia domini Teobaudi, abbatis Cluniacensis, et domni Hugonis, ejusdem loci tunc prioris, et multorum aliorum tam clericorum quam laicorum. Predictus autem domnus abbas T[eobaudus] concessit michi duos mansos in parrochia de Torziaco tenendos in vita mea, scilicet mansum Guitardi et mansum de Croso. Post decessum vero meum revertentur ipsi mansi ad ecclesiam de Amberta libere et quiete, cum omni vestitura sua. Concessit etiam michi capellam in castro meo de Croset, ita tamen ut de capellano ad me nichil pertineat nec ad heredes meos, sed ipsi monachi constituent in eandem capellam capellanum quem ipsi voluerint, et omnes oblationes et obventiones capelle habebunt. Ego autem dedi eidem capelle ad luminaria quinque annuos solidos debitales in pedagio ejusdem castri et unam pedam domui edificande, liberam et quietam ab omni consuetudine et exactione. Jam dictus vero abbas et monachi condonaverunt michi quinquaginta libras, quas debebam eis, et omnia mala que eis feceram, et confratrem me fecerunt et participem omnium bonorum que fiunt in ecclesia Cluniacensi, tam in capite quam in membris. Ut igitur hec omnia firmam habeant perpetuitatem, feci ea in scripta redigere et sigilli mei dependentis munimine confirmari. Testes horum sunt qui interfuerunt: Hugo, sacrista Cluniacensis; Artaldus, prior Karilocensis; Duranus, prior Sancti Victoris; Josmarus de Varenes; Petrus, decanus de Torziaco; Ildinus, decanus de Amberta; Anselmus, sacrista; Poncius de Castello; Petrus de Charnant; Pontius, prior claustralis; Rodulfus de Spinatia, et Dalmatius, frater ipsius; Artaldus Morellus; Dalmatius de Sancto Abundo; Ildinus Grimaudus; Johannes, presbiter de Sancto Abundo; Stephanus et Bernardus, presbiteri de Amberta; Petrus Pistor; Bernardus Otbert; Pulot; Senior Loer; Poncius clericus; Petrus Loer; Girardus Berruier, Girbertus serviens, Beraudus, Durannus Loer; Girbertus Loer, et Dalmatius, frater ejus; Bernardus Peito; Girbertus Paganus; Johannes Colungier. Facta sunt hec anno ab incarnatione Domini M. C. LXXX, primo die mensis septembris, apud Ambertam, regnante Francorum rege Philippo, primo anno, et domini Teobaudi venerabilis abbatis Cluniacensis primo promotionis anno.